༄༅།  ། རྒྱལ་པོ་ལ་གདམས་པའི་རབ་ཏུ་བྱེད་པའི་རྣམ་པར་ བཤད་པ་གསུང་རབ་གསལ་བའི་རྒྱན་ཞེས་བྱ་བ་བཞུགས་སོ།  ། ༄༅།  ། རྒྱལ་པོ་ལ་གདམས་པའི་རབ་ཏུ་བྱེད་པའི་རྣམ་པར་བཤད་པ་གསུང་རབ་གསལ་བའི་རྒྱན་ཞེས་བྱ་བ།  སངས་རྒྱས་ཀུན་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ།  ། ཡོན་ཏན་བརྒྱ་ཕྲག་ཁྲག་ཁྲིག་གཟི་ཡིས་རབ་འབར་ཞིང་།  ། ཉེས་པའི་ཚང་ཚིང་ཚོགས་ཀུན་ཀུན་ནས་བཅོམ་གྱུར་ནས།  །  འགྲོ་བའི་གཏི་མུག་རབ་རིབ་རབ་ཏུ་འཕྲོག་བྱེད་པའི།  ། ཀུན་མཁྱེན་ཉི་མར་མི་ཕྱེད་དད་པས་ཕྱག་འཚལ་ནས།  ། རྒྱལ་བའི་གསུང་རབ་རྒྱ་མཚོ་ཆེན་པོའི་ངོགས། །  བདེ་བླགས་ཉིད་དུ་རྟོགས་བྱེད་ཆོས་རྒྱལ་གསུང་།  ། མི་དབང་རྒྱལ་པོའི་དོན་དུ་བསྙད་པ་འདི།  ། རྒྱལ་བའི་བཀའ་དང་བླ་མའི་གསུང་བཞིན་བཤད།  ། དེ་ལ་འདིར་བདེ་བར་གཤེགས་པའི་གསུང་རབ་རབ་འབྱམས་མ་ལུས་པའི་སྙིང་པོ་དམ་པའི་གསུང་གིས་ལེགས་པར་བསྡུས་ཏེ།  བདེ་བླག་ཏུ་ཉམས་སུ་ལེན་པའི་ཚུལ་སྟོན་པ།  རྒྱལ་པོ་ལ་གདམས་པའི་རབ་ཏུ་བྱེད་པ་འདི།  བླ་མ་དམ་པ་དེ་ཉིད་ཀྱི་གསུང་ལས་ཇི་ལྟར་བྱུང་བ་བཞིན་དུ་བདག་གིས་ཇི་ལྟར་ནུས་པས་བཤད་པར་བྱའོ༑ ༑ དེ་ལ་བསྟན་བཅོས་རྩོམ་པར་འདོད་པས།  བདག་ཉིད་དམ་པའི་སྤྱོད་པ་དང་མཐུན་པ་དང་།  བསྟན་བཅོས་རྩོམ་པའི་བྱ་བ་མཐར་ཕྱིན་པར་བྱ་བ་དང་།  བདག་དང་རྗེས་འཇུག་གི་རྒྱུད་ལ་བསོད་ནམས་རྒྱ་ཆེན་པོ་བསྐྲུན་པར་བྱ་བའི་དོན་དུ་སྟོན་པ་ལ་མཆོད་པར་བརྗོད་པའི་ངག་ཉེ་བར་བཀོད་ནས།  འཆད་པར་དམ་བཅའ་བ་ནི།  སྙན་པར་གྲགས་པའི་སྒྲ་ཡིས་དཔལ་དང་ནི།  ། ཡོན་ཏན་རྨད་བྱུང་དོན་གྱི་དཔལ་མངའ་བ།  ། སངས་རྒྱས་དཔལ་གྱི་ཕུལ་ལ་ཕྱག་འཚལ་ནས།  །  དབང་ཕྱུག་དམ་པའི་དཔལ་ལ་འདི་གསོལ་ལོ།  ། ཞེས་གསུངས་ཏེ་ཕྱག་འཚལ་ཞེས་ཁྱད་པར་གྱི་གཞིར་བླངས་ལ།  གང་ལ་ཕྱག་འཚལ་ཞེ་ན་སངས་རྒྱས་ལའོ།  །  སངས་རྒྱས་དེ་ཇི་ལྟ་བུ་ཞེ་ན་དཔལ་གྱི་ཕུལ་དུ་བྱུང་ཞིང་ཁྱད་པར་དུ་འཕགས་པའོ༑ ༑ དཔལ་དེ་ནི་རྣམ་པ་གཉིས་ཏེ།  སྙན་པའི་བ་དན་འཇིག་རྟེན་གསུམ་དུ་གྲགས༑ ༑ ཞེས་པའི་ཚུལ་གྱིས་སྙན་པའི་གྲགས་པ་རྒྱ་ཆེ་བ་སྒྲའི་དཔལ་མངའ་བའོ༑ ༑ ཉན་ཐོས་དང་རང་སངས་རྒྱས་རྣམས་ལ་རིགས་པ་དང་གྲོལ་བའི་ཡོན་ཏན་ཅི་རིགས་པ་ཡོད་ཀྱང་།  སྙན་པའི་གྲགས་པ་རྒྱ་ཆེ་བ་མེད་དོ།  ། སྙན་པར་གྲགས་པ་རྒྱ་ཆེ་བ་སྒྲ་ཙམ་ནི།  ཚངས་པ་དང་དབང་ཕྱུག་དང་ཁྱབ་འཇུག་ལ་སོགས་པ་ལ་ཡང་ཡོད་པའི་ཕྱིར།  ཁྱད་པར་དུ་འཕགས་པར་མི་འཐད་དོ་སྙམ་པའི་དོགས་པ་སྤང་བའི་ཕྱིར།  ཡོན་ཏན་རྨད་བྱུང་ཞེས་གསུངས་ཏེ།  ཉོན་མོངས་པ་དང་ཤེས་བྱའི་སྒྲིབ་པ་བག་ཆགས་དང་བཅས་པ་རྩད་ནས་བཅད་ཅིང་།  ཤེས་བྱ་ཇི་ལྟ་བ་དང་ཇི་སྙེད་པ་མཁྱེན་པའི་ཡོན་ཏན་ངོ་མཚར་ཞིང་རྨད་དུ་བྱུང་བ་དོན་གྱི་དཔལ་ནི་སངས་རྒྱས་འབའ་ཞིག་ལ་མངའི།  ཉན་ཐོས་དང་རང་སངས་རྒྱས་དང་བྱང་ཆུབ་སེམས་དཔའ་རྣམས་ལ་ཡང་མེད་ན།  འཇིག་རྟེན་པའི་སྟོན་པ་ཚངས་པ་ལ་སོགས་པ་ལ་ལྟ་ཅི་སྨོས།  སློབ་དཔོན་མ་ཏི་ཙི་ཏྲས་ཀྱང་།  ཐམས་ཅད་མཁྱེན་ལ་ཡོན་ཏན་ཀུན།  ། མངའ་ལ་དེ་ཡང་ཉམས་མི་མངའ།  ། ཉེས་པ་བག་ཆགས་དང་བཅས་པའང་།  ། སྐྱོབ་པ་གཅིག་པུ་ལ་མི་མངའ།  ། ཞེས་སོ།  ། དེའི་ཕྱིར་འཇིག་རྟེན་ན་ཆེ་བའི་ཆེ་བར་གྲགས་པ་དེ་དག་གིས་ཀྱང་བསྟོད་ཅིང་བཀུར་བས་ན༑  སྙན་པའི་གྲགས་པ་ཡང་མཐའ་མེད་པ་ཡིན་ནོ།  ། གང་ཟག་གང་གིས་ཕྱག་འཚལ་ཞེ་ན།  བསྟན་བཅོས་མཛད་པ་པོ་ཉིད་ཀྱིས་སོ།  ། དེ་ལྟ་བུའི་ཡུལ་ཁྱད་པར་དུ་འཕགས་པ་ལ་མཆོད་པར་བརྗོད་ནས།  བྱ་བ་ཅི་ལ་འཇུག་ཅེ་ན།  དབང་ཕྱུག་དམ་པའི་དཔལ་ལ་གདམས་པའི་གཞུང་འདི་སྙན་དུ་གསོལ་བའོ།  ། དབང་ཕྱུག་ནི་རྒྱལ་སྲིད་ལ་དབང་བསྒྱུར་བའི་ཕྱིར་རྒྱལ་པོའི་མིང་ཡིན་ལ།  དེ་ནི་རྒྱལ་པོ་ཕལ་པ་ལ་ཡང་བརྗོད་པའི་ཕྱིར།  དེ་ལས་ཁྱད་པར་འཕགས་པར་བསྟན་པའི་ཕྱིར།  དམ་པ་ཞེས་གསུངས་ཏེ།  དམ་པའི་ཆོས་ཀྱི་དཔལ་མངའ་ཞིང་།  དམ་པའི་སྤྱོད་པ་དང་ལྡན་པའི་ཕྱིར་རོ།  ། འདིས་ནི་ཆོས་སྐྱོང་བའི་རྒྱལ་པོར་ཡང་བསྟན་ཏོ།  ། དེ་ལྟར་མཆོད་པར་བརྗོད་པ་སྔོན་དུ་འགྲོ་བ་ཅན་གྱིས་བཤད་པར་དམ་བཅའ་བ་བསྟན་ནས་དེ་ལྟ་བུའི་རྒྱལ་པོ་དེ་ནི་ཡང་དག་པའི་དགེ་བའི་བཤེས་གཉེན་འདི་ཉིད་ཀྱིས་ཡོངས་སུ་བཟུང་བས་སྔར་ཡང་དེ་ཉིད་ཀྱི་ཞལ་སྔ་ནས་ཟབ་པ་དང་རྒྱ་ཆེ་བའི་ཆོས་མང་པོ་གསན་ཞིང་འཇིག་རྟེན་དང་ཆོས་ཀྱི་ཚུལ་ལ་མ་རྨོངས་པའི་ཕྱིར་གཞུང་འདི་གདམས་པ་ལ་དགོས་པ་མེད་དོ་སྙམ་དུ་ལོག་པར་རྟོག་པ་དགག་པའི་ཕྱིར༑  ཚིགས་སུ་བཅད་པ་གཉིས་ཀྱིས་བསྟན་བཅོས་འདིའི་དགོས་འབྲེལ་གྱི་ངག་བསྟན་ཏེ།  གཙུག་ལག་གཉིས་ཀྱི་མཆིད་ནི་སྙན་རྒུ་ཞིགཁྱོད་ཀྱི་ཐུགས་སུ་ལྟ་ཡང་ཆུད་མོད་ཀྱི།  ། སིལ་སྙན་མཁན་གྱི་གླུ་དང་སིལ་སྙན་ལྟར།  ། སྙན་ངག་མཁན་གྱིས་སླར་ཡང་ཅིས་མི་གླེང་།  ། ཐུབ་པས་མཐའ་ཡས་གདུལ་བྱའི་དོན་སླད་དུ།  །  ཆོས་ཀྱི་ཕུང་པོ་བགྲང་ཡས་གང་གསུངས་པ།  ། ཀུན་ཀྱང་ཉམས་སུ་བླང་རྒྱུ་འབའ་ཞིག་སྟེ།  ། དེ་ཡི་ཚུལ་ཡང་འདི་བཞིན་མཁྱེན་པར་མཛོད།  ། ཅེས་གསུངས་ཏེ།  དེ་ལ་ཚིགས་སུ་བཅད་པ་སྔ་མས་ནི་དོགས་པ་ལ་ལོག་པར་རྟོག་པ་བསལ་བ་ཡིན་ཏེ༑  འཇིག་རྟེན་དང་ཆོས་ཀྱི་གཙུག་ལག་གཉིས་ཀྱི་མཆིད་ནི་སྙན་རྒུ་ཞིགཁྱོད་ ཀྱི་ཐུགས་སུ་སྔར་ལྟ་ཡང་ཆུད་ཟིན་མོད་ཀྱི་རྩེ་འཇོ་ཙམ་གྱི་དོན་དུ་ཡང་གླུ་དང་སིལ་སྙན་རྣམས་སྔར་ཐོས་ཟིན་ཀྱང་སིལ་སྙན་མཁན་རྣམས་ཀྱིས་ཉིན་རེ་ཞིང་སྒྲོགས་པ་ལྟར།  སྙན་ངག་མཁན་གྱིས་ཤིན་ཏུ་དོན་ཆེ་བའི་དམ་པའི་ཆོས་ཀྱི་ཚུལ་སྙན་ངག་གི་ངག་གིས་བསྙད་ནས་སླར་ཡང་ཅིའི་ཕྱིར་མི་གླེང་སྟེ་གླེང་བར་འོས་ སོ༑ ༑ འཕགས་པ་ཀླུ་སྒྲུབ་ཀྱིས་རྒྱལ་པོ་བདེ་སྤྱོད་ལ་སྤྲིང་པ་ལས་ཀྱང་།  བདེ་བར་གཤེགས་པའི་བཀའ་ནི་སྙན་རྒུ་ཞིགཁྱོད་ཀྱི་ཐུགས་སུ་ལྟ་ཡང་ཆུད་མོད་ཀྱི།  །  རྡོ་ཐལ་ལས་བགྱིས་དགུང་ཟླའི་འོད་ཀྱིས་ཀྱང་།  ། ཆེས་དཀར་ཉིད་དུ་ཅི་སྟེ་མི་བགྱིད་ལགས།  ། ཞེས་པ་དང་ཚུལ་མཐུན་པ་ཡིན་ནོ།  ། ཚིགས་སུ་བཅད་པ་ཕྱི་མས་དགོས་འབྲེལ་གྱི་ངག་དངོས་བསྟན་པ་ལས།  བརྗོད་པར་བྱ་བ་ནི་ཆོས་ཀྱི་ཕུང་པོ་བགྲང་ཡས་གང་གསུངས་པ་དེ་ཐམས་ཅད་ཡིན་ནོ།  ། དགོས་པ་ནི་དེའི་ཚུལ་འདི་བཞིན་མཁྱེན་ཞིང་ཉམས་སུ་བླང་བགྱིར་ཤེས་པའོ།  ། དགོས་པའི་དགོས་པ་ནི་ཐུབ་པས་མཐའ་ཡས་གདུལ་བྱའི་དོན་གྲུབ་པ་བཞིན་རྒྱལ་པོས་ཀྱང་གྲུབ་པར་མཛོད་ཅེས་དོན་གྱིས་བསྟན་ཏེ།  འོག་ནས་ཀྱང་།  མི་དབང་ཁྱོད་ཀྱང་དེ་འདྲར་མཛད་དུ་གསོལ།  ། ཞེས་འབྱུང་བས་སོ།  ། འབྲེལ་པ་ནི་ཤུགས་ཀྱིས་གོ་བའི་ཕྱིར་མ་གསུངས་སོ།  ། དེ་ལ་ཐུབ་པ་ནི་སྐུ་དང་གསུང་ཐུགས་ཐུབ་པ་ཐུན་མོང་མ་ཡིན་པ་མངའ་བའི་ཕྱིར་སངས་རྒྱས་ཏེ།  དེས་མཐའ་ཡས་པའི་གདུལ་བྱའི་ཁམས་དང་མོས་པ་དང་བག་ལ་ཉལ་དང་མཐུན་པར་ཆོས་ཀྱི་ཕུང་པོ་བགྲང་བ་ལས་འདས་པ་གསུངས་སོ།  ། དེ་ལ་ཆོས་ནི་དྷརྨའི་སྒྲ་ལས།  དྷ།  དྷ་ར་སྟེ་འཛིན་པ།  མ།  མ་ན་སྟེ་ཡིད་འཛིན་པའི་དོན་ཡིན་ལ།  ཀུན་རྫོབ་ཏུ་ཆོས་ཐམས་ཅད་རང་རང་གི་མཚན་ཉིད་འཛིན་ལ།  རྣམ་པར་བརྟགས་ན་ཆོས་གང་ལ་ཡང་མཚན་ཉིད་མེད་པས་དེའི་དོན་ལ་ཡིད་གཟུང་བས་འཁོར་བ་ལས་འཛིན་པར་ནུས་པའི་ཕྱིར་རོ།  ། ཕུང་པོ་ནི་སྐནྡྷ་སྟེ།  ཡི་གེ་དང་མིང་དང་ཚིག་བསགས་ཤིང་ཚོགས་པའི་ཕྱིར་རོ།  ། ཆོས་ཀྱི་ཕུང་པོ་དེ་བརྒྱད་ཁྲིར་གསུངས་པ་མ་ཡིན་ནམ།  ཅིའི་ཕྱིར་བགྲང་བ་ལས་འདས་ཤེ་ན།  བརྒྱད་ཁྲིར་གསུངས་པ་ནི་ཀུན་དགའ་བོས་ཐོས་པ་རྣམས་ལ་ཚད་བྱས་པ་ཡིན་གྱི།  མཐའ་ཡས་པའི་གདུལ་བྱའི་ཁམས་དང་མོས་པ་དང་བག་ལ་ཉལ་དང་མཐུན་པར་གསུངས་པའི་ཆོས་ཀྱི་ཕུང་པོ་ལ་སུས་ཚད་གཟུང་བར་ནུས།  མདོ་ཏིང་ངེ་འཛིན་གྱི་རྒྱལ་པོ་ལས་ཀྱང་།  སུ་ཞིག་སངས་རྒྱས་ཆོས་ལ་ཚད་འཛིན་པ།  ། མི་དེའི་སེམས་ནི་ཤིན་ཏུ་མྱོས་པར་འགྱུར།  ། ཚད་ལས་འདས་པ་ལ་ནི་ཚད་གཟུང་མེད༑ ༑ འདྲེན་པ་ཡོན་ཏན་ཐམས་ཅད་བསམ་མི་ཁྱབ།  ། ཅེས་གསུངས་སོ།  ། དེ་ལྟར་བགྲང་བ་ལས་འདས་པའི་ཆོས་ཀྱི་ཕུང་པོ་དེ་ཐམས་ཅད་ཐོས་པ་དང་རྩོད་པ་དང་ངན་གཡོ་ལ་སོགས་པ་ལྷུར་ལེན་པ་མ་ཡིན་གྱི།  སྒྲུབ་པ་ཉམས་སུ་བླངས་བགྱིར་འབའ་ཞིག་ལྷུར་ལེན་པ་ཡིན་ཏེ།  ཐམས་ཅད་ཀྱང་ཕན་པ་དང་བདེ་བ་འབའ་ཞིག་སྟོན་པའི་ཕྱིར་རོ།  ། དེ་སྐད་དུ་ཡང་སློབ་དཔོན་མ་ཏི་ཙི་ཏྲས།  ཕན་པ་གསུང་ཞིང་ཕན་པ་མཛད།  ཁྱོད་ཀྱི་བསྟན་པ་ཅི་སྨོས་ཏེ།  ། མགོ་ལ་ཞུགས་ནི་འབར་བས་ཀྱང་།  ། ཅི་ཡི་སླད་དུ་བསྒྲུབ་མི་བགྱི།  ། ཞེས་གསུངས་ལ།  རྣམ་འགྲེལ་ལས་ཀྱང་།  སྐྱོབ་པ་ཉིད་གཟིགས་ལམ་གསུངས་པ།  ། འབྲས་མེད་ཕྱིར་ན་བརྫུན་མི་གསུང་།  ། ཐུགས་བརྩེ་ལྡན་ཕྱིར་རྩོམ་ཀུན་ཡང་།  ། གཞན་གྱི་དོན་དུ་སྦྱོར་བར་བྱེད༑ ༑ ཅེས་མཁྱེན་པ་མངའ་བས་བརྫུན་མི་གསུངས་ལ།  བརྩེ་བ་མངའ་བས་ཕན་པ་གསུང་བར་སྒྲུབ་བོ།  ། དེ་ལྟར་ན་ཉན་ཐོས་དང་རང་སངས་རྒྱས་ཀྱི་སྡེ་སྣོད་ཀྱང་བྱང་ཆུབ་སེམས་དཔས་ཉམས་སུ་བླང་བྱ་ཡིན་ནམ་ཞེ་ན།  དེ་ལྟ་ཡིན་ཏེ་ཉན་ཐོས་དང་རང་རྒྱལ་གྱི་སྡེ་སྣོད་ལས་ནི་ལུས་ངག་གི་ཉེས་སྤྱོད་སྡོམ་པ་གཙོ་ཆེ་བར་སྟོན་ལ།  དེ་དང་བྱང་ཆུབ་སེམས་དཔའི་བསླབ་པ་མི་འགལ་ཞིང་བསམ་པ་བྱང་ཆུབ་སེམས་ཀྱིས་ཡོངས་སུ་བཟུང་བས་རྫོགས་པའི་སངས་རྒྱས་ཀྱི་ལམ་དུ་འགྲོ་བ་ཡིན་ཏེ།  སོ་སོ་ཐར་པའི་རིགས་བདུན་དག། རྟག་ཏུ་སྡོམ་གཞན་ལྡན་པ་ལ།  །  བྱང་ཆུབ་སེམས་དཔའི་སྡོམ་སྐྱེ་ཡི།  ། སྐལ་བ་ཡོད་ཀྱི་གཞན་དུ་མེད།  ། ཞེས་པ་དང་༑  རབ་ཏུ་བྱུང་བའི་ཕྱོགས་དག་ནི།  ། ཡོན་ཏན་ཚད་མེད་དག་དང་ལྡན།  ། དེ་ཕྱིར་སྡོམ་བརྩོན་ཁྱིམ་པ་ཡི།  ། བྱང་ཆུབ་སེམས་དཔའ་ལས་ཁྱད་འཕགས།  ། ཞེས་སོ༑ ༑ བྱང་ཆུབ་སེམས་དཔའི་བསླབ་པ་ནི་སེམས་ཀྱི་ཉེས་སྤྱོད་སྡོམ་པ་གཙོ་ཆེ་ལ་དེ་དང་ཉན་ཐོས་དང་རང་སངས་རྒྱས་ཀྱི་བསླབ་པ་དང་མི་འགལ་ལ་ཉན་ཐོས་དང་རང་སངས་རྒྱས་ཀྱི་འབྲས་བུ་དེ་ཡང་གཞན་དོན་རྒྱ་ཆེན་པོ་མི་འགྲུབ་པ་དང་ལམ་དང་རྣམ་པ་སྐྱེ་མེད་དུ་མི་ཤེས་པ་དང་།  ཤེས་བྱའི་སྒྲིབ་པ་མ་སྤངས་པ་ཆེད་དུ་གཉེར་བ་མ་ཡིན་གྱི།  རང་གི་དོན་འགྲུབ་པ་དང་།  གཞི་སྐྱེ་མེད་དུ་ཤེས་པ་དང་༑  ཉོན་མོངས་པའི་སྒྲིབ་པ་སྤངས་པའི་འབྲས་བུ་ཡིན་ལ་དེ་ནི་བྱང་ཆུབ་སེམས་དཔའི་ཡང་བསྒྲུབ་བྱའི་བྱེ་བྲག་ཡིན་པའི་ཕྱིར་རོ།  ། གཞན་ཡང་གདུལ་བྱ་ཉན་ཐོས་དང་རང་སངས་རྒྱས་ཀྱི་རིགས་ཅན་གདུལ་བའི་དོན་དུ་ཉན་ཐོས་དང་རང་སངས་རྒྱས་ཀྱི་ལམ་སྟོན་དགོས་ལ།  དེ་རང་གིས་ཉམས་སུ་མ་བླངས་པ་ཐོས་པའི་དོན་ཙམ་བཤད་ཀྱང་དོན་དུ་མི་འགྱུར་ཏེ།  རྣམ་འགྲེལ་ལས།  བརྩེ་ལྡན་སྡུག་བསྔལ་གཞོམ་བྱའི་ཕྱིར།  ། ཐབས་རྣམས་ལ་ནི་མངོན་སྦྱོར་མཛད།  ། ཐབས་བྱུང་དེ་རྒྱུ་ལྐོག་གྱུར་པས།  ། དེ་འཆད་པ་ནི་དཀའ་བ་ཡིན།  ། ཞེས་གསུངས་ལ།  རྒྱལ་བའི་ཡུམ་ལས་ཀྱང་།  བྱང་ཆུབ་སེམས་དཔས་ཉན་ཐོས་ཀྱི་ལམ་ཤེས་པར་བྱ་ཞེས་པ་དང་།  བྱང་ཆུབ་སེམས་དཔས་རང་སངས་རྒྱས་ཀྱི་ལམ་ཤེས་པར་བྱའོ་ཞེས་པ་ལ་སོགས་པ་རྒྱ་ཆེར་གསུངས་སོ།  ། གཞན་ཡང་འདས་པའི་སངས་རྒྱས་རྣམས་ཀྱིས་ཀྱང་སློབ་པའི་དུས་ན་ཆོས་ཀྱི་ཕུང་པོ་བགྲང་ཡས་ལ་བསླབ་པ་ཡིན་ཏེ།  འབྲས་བུའི་དུས་ན་ཆོས་ཀྱི་ཕུང་པོ་བགྲང་ཡས་ཤེས་པའི་ཕྱིར་རོ།  ། ཞེས་པའི་རིགས་པས་ཀྱང་གྲུབ་བོ།  ། ཆོས་ཀྱི་ཕུང་པོ་མཐའ་ཡས་པ་ཀུན་ཉམས་སུ་བླང་བྱར་འདུག་པ་ལ།  ཚུལ་ཇི་ལྟར་ཉམས་སུ་ལེན་ཞེ་ན།  དེའི་ཚུལ་ཡང་འོག་ནས་འབྱུང་བའི་ཚུལ་འགའ་ཞིགགཞི་འགའ་ཞིག་སྔོན་ལ་འགྲོ་ཞིང་།  མཉམ་གཞག་འགའ་ཞིག་རྗེས་ལ་བྱ་བ།  འགའ་ཞིག་རྒྱས་གདབ་པའི་ཚུལ་གྱིས་ཉམས་སུ་བླང་བར་བྱ་བར་མཁྱེན་པར་མཛོད་ཅེས་པའོ།  ། དེ་ལྟར་བསྟན་བཅོས་ཀྱི་སྔོན་དུ་འགྲོ་བ་བཤད་ནས།  བསྟན་བཅོས་ཉིད་འཆད་པར་བྱེད་པ་གཙོ་བོ་དམ་པའི་ཆོས་ཀྱི་གདམས་པ་དངོས་ཇི་ལྟར་ཉམས་སུ་ལེན་པའི་ཚུལ་གྱི།  དང་པོ་གཞིའི་ཚུལ་དུ་ཉམས་སུ་བླང་བར་བྱ་བ་སྟོན་པ།  ཇི་ལྟར་འཇིགས་དང་ངོ་ཚས་བསྡམས་པའི་ མི༑ ༑ རྒྱལ་པོས་བཅས་པའི་ཁྲིམས་ལས་མི་འདའ་བར།  ། ཚུལ་བཞིན་གནས་པས་འཚེ་མེད་དཔལ་འཕེལ་ཞིང་།  ། རྒྱལ་པོ་ལས་ཀྱང་བསྔགས་པ་ཐོབ་པ་ལྟར། །  ཞེས་པས་དཔེ་བསྟན་ཏེ་དཔེར་ན་རྒྱལ་པོའི་ཆད་པས་འཇིགས་ཤིང་།  སྐྱེ་བོ་གཞན་གྱིས་སྨད་པར་འགྱུར་དུ་དོགས་པའི་ངོ་ཚས་བསྡམས་པའི་མི་དེས།  རྒྱལ་པོས་བཅས་པའི་ཁྲིམས་ལས་མི་འདའ་བར་ཚུལ་བཞིན་དུ་ཁྲིམས་ལ་གནས་པས་རྒྱལ་པོའི་ཆད་པ་ལ་སོགས་པའི་འཚེ་བ་མེད་ཅིང་།  ནོར་དང་རིགས་རྒྱུད་ལ་སོགས་པའི་དཔལ་འཕེལ་ལ།  རྒྱལ་པོ་ལས་ཀྱང་བསྔགས་པའི་ཚིག་ཐོབ་པར་འགྱུར་ན།  བློན་པོ་ལ་སོགས་པས་བསྔགས་པ་ལྟ་ཅི་སྨོས་ཏེ།  དེ་བཞིན་དུ།  ཐུབ་པས་དང་པོའི་ལས་ཅན་རྗེས་གཟུང་ཕྱིར།  ། ཐུན་མོང་ཐེག་པར་རྣམ་པར་བཅས་པའི་ཁྲིམས།  ། རང་གིས་བསྒྲུབ་པར་ནུས་བཞིན་ཡུལ་ལས་ནི།  ། ཆོ་གའི་ཡན་ལག་ཕུན་ཚོགས་ཀྱིས་བླངས་པ།  ། མཐོང་དང་མ་མཐོང་སྲིད་པའི་སྡུག་བསྔལ་གྱིས༑ ༑ རྣམ་པར་འཇིགས་དང་ཕ་རོལ་གཟིགས་པ་ཡི།  ། འཕགས་པའི་ཚོགས་ཀྱི་ཐུགས་ཀྱིས་བས་འགྱུར་ཞེས།  ། ངོ་ཚས་བསྡམས་ཏེ་ཚུལ་བཞིན་བསྲུང་བགྱིས་ན༑ ༑ མཐོང་དང་མ་མཐོང་སྲིད་པའི་བདེ་བ་དང་།  ། རྣམ་གྲོལ་ཡོན་ཏན་ཀུན་གྱི་གཞིར་འགྱུར་ལ།  ། ལྷ་དང་མི་ཡི་མཆོད་པའི་གནས་འགྱུར་ཞིང་།  ། སངས་རྒྱས་ལས་ཀྱང་བསྔགས་པ་ཐོབ་པར་འགྱུར།  ། ཞེས་གསུངས་ལ།  ཐུབ་པ་སངས་རྒྱས་ཀྱིས་དང་པོའི་ལས་ཅན་ནི་ཉན་ཐོས་དང་རང་སངས་རྒྱས་ཀྱི་རིགས་ཡིན་ཏེ།  ལྷས་བལྟས་ཞེས་བྱ་བའི་འཇིག་རྟེན་གྱིས་ཁམས་ནས།  རལ་པ་ཅན་གྱི་བྱང་ཆུབ་སེམས་དཔའ་རབ་ཏུ་མང་པོ་སངས་རྒྱས་ཀྱི་ཞིང་འདིར་ལྷགས་ཏེ།  བཅོམ་ལྡན་འདས་ཀྱི་འཁོར་གྱི་དཀྱིལ་འཁོར་ལ་རྣམ་པར་བལྟས་ཏེ།  བཅོམ་ལྡན་འདས་ལ་གསོལ་པ།  བཅོམ་ལྡན་འདས་ཀྱི་འཁོར་འདི་ན་ཉན་ཐོས་དང་རང་སངས་རྒྱས་རབ་ཏུ་མང་ངོ་ཞེས་གསོལ་པ་དང་།  བཅོམ་ལྡན་འདས་ཀྱིས་བཀའ་སྩལ་པ།  ཁྱེད་ཀྱི་སངས་རྒྱས་ཀྱི་ཞིང་དེ་ན་གནས་པ་རྣམས་ནི་དར་ལ་བབ་པ་བྱང་ཆུ